เอสเอ็มอีแบงก์เคาะตัวเลขหนี้เสีย
เสนอเข้าบอร์ดวันนี้คาด3.38หมื่นล้านชงสคร.ลุยฟื้นฟู
7 พ.ย. 2557

เสนอเข้าบอร์ดวันนี้คาด3.38หมื่นล้านชงสคร.ลุยฟื้นฟู
บอร์ดเอสเอ็มอีแบงก์เตรียมเคาะแผนดิวดิลิเจนต์วันนี้ คาดหนี้เสียเป็นตามคาด 
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ในวันที่ 7 พ.ย. คณะกรรมการธนาคารจะประชุมเพื่อพิจารณาการรายงานผลการตรวจสอบวิเคราะห์สถานะ หรือดิวดิลิเจนต์ ที่ได้ว่าจ้างบริษัท เอินส์ท แอนด์ ยัง เข้าตรวจสอบบัญชีของธนาคาร และหากที่ประชุมเห็นชอบก็จะเสนอสำนักงานคณะกรรมการกำกับนโยบายรัฐวิสาหกิจ (สคร.) ภายในเดือน พ.ย.นี้ จากนั้นจะเสนอให้คณะกรรมการนโยบายและกำกับดูแลรัฐวิสาหกิจ (คนร.) หรือซูเปอร์บอร์ด พิจารณาแผนฟื้นฟูของเอสเอ็มอีแบงก์ต่อไป 
ทั้งนี้ บริษัท เอินส์ท แอนด์ ยัง จะตรวจสอบ สินทรัพย์ หนี้สิน และหนี้เสียว่ามีเท่าไร และตรวจหลักประกันใหม่เพื่อดูว่าเงินสำรองที่มีอยู่กว่า 1.4 หมื่นล้านบาท เพียงพอหรือไม่ แต่เบื้องต้นเชื่อว่าข้อมูลตัวเลขจะเป็นไปตามที่ธนาคารเคยเสนอไว้ 
สำหรับผลดำเนินงานล่าสุด ธนาคารมีหนี้ไม่ก่อให้เกิดรายได้ (เอ็นพีแอล) 3.38 หมื่นล้านบาท คิดเป็น 39% ของยอดสินเชื่อรวม แบ่งเป็นหนี้เสียที่ติดหนี้ค้างมานานราว 2 หมื่นล้านบาท ส่วนใหญ่จะมาจากการปล่อยกู้ตามนโยบายของรัฐ เช่น ช่วยน้ำท่วม ภัยการเมืองต่างๆ ในจำนวนนี้มี 1 หมื่นล้านบาท ที่เตรียมขอชดเชยตามนโยบายรัฐหรือพีเอสเอ 
นอกจากนี้ ลูกหนี้เสียที่เหลือ 1 หมื่นล้านบาท เกิดจากการปล่อยสินเชื่อของธนาคารเอง ต้องรอสำรวจว่าลูกหนี้รายใดไม่ทำกิจการแล้ว คาดว่าจะมีเป็นหมื่นราย กลุ่มนี้จะใช้วิธีตัดขายหนี้ออกไป คาดว่าจะประกาศเชิญชวนให้บริษัทบริหารสินทรัพย์เข้ามาประมูลซื้อทรัพย์ได้ภายในเดือน พ.ย. ส่วนลูกหนี้เอ็นพีแอลกลุ่มที่ตรวจพบว่ายังพอทำธุรกิจต่อไปได้ จะนำมาเข้าสู่กระบวนการปรับโครงสร้างหนี้
สำหรับความคืบหน้าการสรรหากรรมการผู้จัดการคนใหม่ หลังปิดรับสมัครเมื่อวันที่ 31 ต.ค. ปรากฏว่ามีผู้สมัครเพิ่มอีก 2 ราย จากเดิมที่มีผู้ที่ผ่านการคัดเลือกในรอบแรกมาแล้ว 1 ราย คือ นายสุพจน์ อาวาส ผู้ช่วยผู้อำนวยการธนาคารออมสิน ทั้งนี้จะเร่งกระบวนการสรรหาให้แล้วเสร็จภายในเดือน พ.ย.นี้
รายงานข่าวจากกระทรวงการคลัง เปิดเผยว่า ผู้สมัครใหม่ 2 ราย เป็นคนใน 1 ราย คือ นางอินทิรา โภคปุณยารักษ์ รองกรรมการผู้จัดการเอสเอ็มอีแบงก์ กลุ่มงานสินเชื่อ และล่าสุดรับผิดชอบด้านแก้ไขหนี้เสียของธนาคาร ส่วนอีก 1 ราย คาดว่าเป็นคนนอกจากบริษัทเอกชนแห่งหนึ่ง